‘Al herstel ons self, moet munisipaliteite opdok’Een van die vele slaggate wat gevul is. Foto: AfriForum Nadat die burgerregte-organisasie, AfriForum, se gemeenskapstrukture verlede week straatligte, slaggate, vullisterreine, begraafplase en parke in dorpe landwyd skoongemaak en/of herstel het, gaan die onkoste hiervoor nou van munisipaliteite teruggeëis word. Dié stap is fase 2 van AfriForum se inisiatief, wat bekend staan as 10 Dae van Selfstandigheid, wat van 28 September tot 8 Oktober van stapel gestuur is. Kallie Kriel, AfriForum se uitvoerende hoof, het fase 2 van die inisiatief Donderdag aangekondig. Volgens Kriel is staatsverval op plaaslike regeringsvlak só drasties dat gemeenskappe die vermoë moet skep om hul lewenstandaarde wat openbare ruimte betref te behou. “Dit verg egter bykomende geld, tyd en moeite deur die gemeenskappe. Daarom is dit belangrik om steeds plaaslike owerhede aanspreeklik te hou. Fase 2 van die selfstandigheidsprojekte gaan hierop fokus,” het Kriel gesê. AfriForum gaan spesifiek poog om geld wat deur gemeenskappe bestee is deur middel van gesprekke, onderhandelinge en regsaksie van plaaslike owerhede te verhaal. Die burgerregte-waghond se nagenoeg 150 gemeenskapstrukture het verlede week meer as 200 projekte landwyd uitgevoer: AfriForum het as deel van die veldtog ŉ nasionale patrollie, wat as Operasie Misdaadvry bekend staan, van stapel gestuur om dorpe en landelike gemeenskappe te beveilig. Meer as 3 000 mense van 127 gemeenskapsorganisasies het hieraan deelgeneem. “AfriForum sal aanhou om gemeenskappe te mobiliseer en sodoende ŉ omgewing skep waarbinne ons lede en landgenote vry, veilig en voorspoedig kan leef,” het Kriel gesê. Kriel het ŉ beroep op gemeenskappe landwyd gedoen om AfriForum-takke se voorbeeld te volg. “Selfdoen is beter as niksdoen, en indien landsburgers slegs agteroor gaan sit en oor die situasie kla, gaan die land bloot net verder verval,” het hy gesê.